הדיירים: זוג באמצע שנות ה-30, פלוס שניים. היא מורה והוא איש מכירות.

הבית: דופלקס גן שנקנה בשלב שכבר לא ניתן היה לערוך בו שינויים. כל השינויים נעשו לאחר מסירת המפתח.

גודל הבית הוא 130 מ"ר. כל קומה כוללת 65 מ"ר.

הקונספט העיצובי: הדיירים רצו שלדירה יהיה אופי כפרי, אבל גם מודרני. כמו כן, כיוון שבעלת הבית אוהבת אדום, היה לה חשוב לשלב את הצבע בבית, יחד עם צבעי בז' ומוקה. "מדובר בשילוב לא טריוויאלי", אומרת המעצבת שרי גבעון, אבל הצלחנו ליצור חיבורים בין הצבעים. הצבע האדום משמש מעין מוטיב חוזר בכל קומת הכניסה לצד גוני קפה ושמנת".

תהליך הבנייה: הדיירים תכננו את שיפוץ הדירה במשך חצי שנה. "כחלק מההליך הכנתי תוכנית תלת-ממד ולאחר שהדיירים אישרו אותה, התקדמנו במהירות", אומרת גבעון.

הזמן הרב עד מסירת המפתח, אִפשר עיצוב ובחירת חומרים בנחת. כל קומת הכניסה עברה הדבקת ריצוף חדש של אריחי גרניט-פורצלן בגודל 60X60 ס"מ בגוון בז' כהה.

המטבח: בתחילה היה בנוי כחדר סגור עם דלת. במהלך השיפוץ הוא נפתח לכיוון הסלון, ובמקום הקיר נקבע דלפק. בין המטבח לסלון נבנתה מחיצת גבס בעלת שני תפקידים - להסתיר ליושבים בסלון את המקרר וארונות המזווה וכן להניח את מסך הפלזמה ואת מכשירי המדיה של היושבים בסלון. "בכך פתרנו את הבעיה שנוצרה מהורדת הקיר בין המטבח לסלון". סביב המטבח יש קרניז שמתחיל בכניסה לבית ומסתיים במטבח. בקרניז טמונים גופי תאורה פלורסנטיים, והוא גם מצמצם את הפער בין הארונות העליונים לתקרה. את המראה משלים מאוורר תקרה. חזיתות ארונות המטבח עשויות צבע בתנור, בגוון לבן שבור עם ידיות אינטגרליות עשויים גבס ושקועים בתקרה.

"מטרת גופי התאורה היא לתת למסדרון תחושה פחות גבוהה וארוכה", אומרת גבעון.

יחידת ההורים: המיטה והשידות הועברו מהבית הקודם. כדי להתאימן לנגרות החדשה, חזיתות הארון עשויות זכוכית חלבית בשילוב מסגרת ונגה. במרכז הארון יחידה פתוחה שמשלבת מגירות חיצוניות ופלזמה. מאחורי גב המיטה, טפט שנבחר על ידי הלקוחה בגון שמנת ובשילוב פרחים. התאורה השקועה בקרניז מאירה על שתי השידות.

השידה מתחת לחלון בתכנון המעצבת, בעלת מראה מרחף עם מדפים לאחסון נעליים.

חדר הרחצה של ההורים: למרות שהחדר קטן מאוד, הוא חופה באריחי גרניט-פורצלן בצבע אפור. אריחי הקיר והרצפה זהים ופס פסיפס חוצה את החלל. באריחים משולבים פסי אלומיניום שמקיפים את כל החדר.

חדר הרחצה של הילדות: כיוון שהלקוחה אוהבת גוני סגול, שולבו אריחי דקור בצבע סגול מאותה סדרה של האריחים הבהירים. הדקור מקיף את כל חדר הרחצה. הארון בחדר הרחצה מכיל מגירה לכל ילדה, צבוע שלייפלק והידיות אינטגרליות. הכיור עשוי שיש יצוק. האמבטיה הייתה שילוב של חדר כביסה קטן וחשוך וחדר רחצה מואר מאוד. החיבור בין שני החללים אִפשר יצירת חדר מואר ומאוורר. מכונת הכביסה והדוד מוסתרים בארון שירות רחב.

הפריט האהוב על המעצבת: "הארון האדום בשירותי האורחים, מפני שהוא לא סימטרי ובגלל התאמתו לחדר ולפסיפס המשולב בריצוף".

השקפת העולם העיצובית: "אני חושבת שחללים צריכים להיות מאוד מוארים ולתת תחושה של פתיחות ושקיפות. התאורה היא האלמנט החשוב ביותר בעיצוב החלל. כמו כן, האלמנטים העיצוביים צריכים להיות מאוד פונקציונליים".